የክልሉ መንግሥት የብራና መጻሕፍት ዝግጅት በቋሚነት እየተሰራ ያለበትን ቦታ ትኩረት ሰጥቶ በማስተዋወቅ ቦታው የብራና መጻሕፍት ዝግጅት ማዕከል በማድረግ ለጎብኚዎች ሁኔታዎች ቢመቻቹ፣ ሙያው ባህላዊ ገጽታውን ሳይለቅ መሥራት እንዲቻል በባለሙያዎች ጥናት ቢደረግና ስልጠና ቢሰጥ፣ በብራና መጻሕፍት ዝግጅት ሙያ ላይ መሰማራት ከሚያስገኘው መንፈሳዊ እርካታ በተጨማሪ ዳጎስ ያለ ገቢ የሚያስገኝ እንደሆነ ወጣቱ ትውልድ እንዲረዳና ወደ ሙያው እንዲሳብ የተጻፉትን መጻሕፍት ውጪ ሀገር ድረስ ወስዶ በማስተዋወቅና በመሸጥ ገበያ የማፈላለግ ሥራ ቢሠራ፣ የኢትዮጵያ ኦርቶዶክስ ተዋሕዶ ቤተ ክርስቲያን በእስቴና በመሳሰሉት አካባቢዎች ብቻ ተወስነው ያሉትን የብራና መጻሕፍት ሙያ በተለያዩ አብያተ ክርስቲያናት፣ ገዳማትና አድባራት ውስጥ ማሰራት የምትችልበት ሁኔታ ቢፈጠር፣ የባህልና ቱሪዝም ሚኒስቴር ከትውልድ ወደ ትውልድ መተላለፍ ያለባቸውን የሀገሪቱን ታሪካዊ የወረቀት መዛግብት በብራና በማጻፍ ቅርስን ሳይበላሽ የማቆየት ተግባሩን ቢወጣ፣ ከፍተኛ የትምህርት ተቋማት ለተማሪዎቻቸው የሚሰጧቸውን የትምህርት ማስረጃ ዲግሪ፣ ዲፕሎማና ሰርተፍኬት በብራና ላይ አሰርተው ቢሰጡ ባለሙያዎቹን ተጠቃሚ በማድረግ ዓመት ሙሉ ከሙያቸው እንዳይርቁ ከማድረጉም በላይ የእያንዳንዱን ተማሪ ሕይወት ከብራና ጋር ማስተሳሰር ይቻላል የሚል እምነት እንዳላቸው ጠቁመዋል፡፡ በዳሰሳው ጊዜ በተደረገው ውይይትም አንዳንድ ነጥቦች ከተወያዮች ተነስተዋል፡፡
